UREDBA KOMISIJE (EU) 2019/977

оd 13. lipnja 2019.

o izmjeni priloga II. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za aklonifen, Beauveria bassiana soj PPRI 5339, Clonostachys rosea soj J1446, fenpirazamin, mefentriflukonazol i penkonazol u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za aklonifen, fenpirazamin i penkonazol utvrđene su u Prilogu II. Uredbi (EZ) br. 396/2005. Za Beauveria bassiana soj PPRI 5339 i mefentriflukonazol nisu utvrđeni specifični MRO-i niti su te tvari uvrštene u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe. Tvar Clonostachys rosea soj J1446 uvrštena je u Prilog IV. Uredbi (EZ) br. 396/2005 pod unosom Gliocladium catenulatum soj J1446.

(2) Komisija za Codex Alimentarius (CAC) 22. srpnja 2017. utvrdila je maksimalne razine ostataka iz Codexa (CXL) za penkonazol (2). CAC je 6. srpnja 2018. donio CXL-e za fenpirazamin (3).

(3) U skladu s člankom 5. stavkom 3. Uredbe (EZ) br. 178/2002 Europskog parlamenta i Vijeća (4), ako postoje ili će ubrzo biti doneseni međunarodni standardi, potrebno ih je uzeti u obzir prilikom razvoja i prilagodbe propisa o hrani, osim ako bi ti standardi ili njihovi odgovarajući dijelovi bili neučinkovito ili neprikladno sredstvo za ispunjenje legitimnih ciljeva propisa o hrani, ili ako je to znanstveno opravdano, ili ako bi oni doveli do različite razine zaštite od one koja je određena kao primjerena u Uniji. Nadalje, u skladu s člankom 13. točkom (e) te uredbe, Unija bi trebala promicati dosljednost između međunarodnih tehničkih standarda i propisa o hrani, pritom osiguravajući da se ne umanji visoka razina zaštite koju je donijela Unija.

(4) CXL-i za penkonazol i fenpirazamin sigurni su za potrošače u Uniji (5) te bi ih stoga trebalo uvrstiti u Uredbu (EZ) br. 396/2005 kao MRO-e.

(5) U okviru postupka odobrenja uporabe sredstva za zaštitu bilja koje sadržava aktivnu tvar aklonifen na „začinskom bilju i jestivim cvjetovima” i celeru korjenašu podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(6) U skladu s člankom 8. Uredbe (EZ) br. 396/2005 predmetna država članica ocijenila je taj zahtjev i Komisiji dostavila izvješće o ocjeni.

(7) Europska agencija za sigurnost hrane („Agencija”) ocijenila je zahtjev i izvješće o ocjeni, posebno ispitavši rizike za potrošače i, prema potrebi, za životinje te je dala obrazloženo mišljenje o predloženim MRO-ima (6). To je mišljenje dostavila podnositelju zahtjeva, Komisiji i predmetnoj državi članici te ga je učinila dostupnim javnosti.

(8) Agencija je zaključila da su svi uvjeti u pogledu podataka ispunjeni i da su izmjene MRO-a koje je zatražio podnositelj zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju toj tvari tijekom cijelog životnog vijeka konzumiranjem svih prehrambenih proizvoda koji je mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(9) U okviru odobrenja aktivne tvari mefentriflukonazol, u skladu s člankom 8. stavkom 1. točkom (g) Uredbe (EZ) br. 1107/2009 Europskog parlamenta i Vijeća (7), sažetak dokumentacije sadržava zahtjev za MRO. Zahtjev je ocijenila predmetna država članica u skladu s člankom 11. stavkom 2. te uredbe. Agencija je ocijenila zahtjev i dostavila zaključak o stručnom pregledu procjene rizika od uporabe te aktivne tvari kao pesticida, u kojemu je preporučila da se utvrde MRO-i koji obuhvaćaju reprezentativne uporabe na ječmu, zobi, raži i pšenici u skladu s dobrom poljoprivrednom praksom (GAP) u Uniji (8).

(10) U okviru produljenja odobrenja aktivne tvari Gliocladium catenulatum soj J1446 Agencija je preporučila njezino uvrštenje u Prilog IV. Uredbi (EZ) br. 396/2005 (9). Zbog nedavnih promjena taksonomskih pravila, soj J1446 prenesen je u vrstu Clonostachys rosea.

(11) U okviru odobrenja aktivne tvari Beauveria bassiana soj PRI 5339 Agencija je dostavila zaključak o stručnom pregledu procjene rizika od uporabe te tvari kao pesticida (10). U tom kontekstu Agencija nije mogla donijeti zaključak o prehrambenom riziku za potrošače jer određene informacije nisu bile dostupne te je bilo potrebno da upravitelji rizikom izvrše daljnje razmatranje. Rezultati tog daljnjeg razmatranja dostupni su u izvješću o pregledu (11), u kojem je zaključeno da navedeni organizam nije patogen za ljude i da se nakon uporabe te aktivne tvari ne očekuje pojava toksina ili toksičnih metabolita u hrani. Na temelju tih zaključaka Komisija smatra da bi tvar Beauveria bassiana soj PPRI 5339 trebalo uvrstiti u Prilog IV. Uredbi (EZ) br. 396/2005.

(12) U pogledu penkonazola nekoliko je MRO-a izmijenjeno Uredbom Komisije (EU) 2019/89 (12). Tom se uredbom MRO-i za nekoliko proizvoda od 13. kolovoza 2019. snižavaju na granicu određivanja. Radi pravne sigurnosti primjereno je da se MRO-i za pekonazol utvrđeni ovom Uredbom primjenjuju od istog datuma.

(13) Na temelju obrazloženih mišljenja i zaključaka Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(14) Uredbu (EZ) br. 396/2005 trebalo bi stoga na odgovarajući način izmijeniti.

(15) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Međutim, u pogledu MRO-a za penkonazol primjenjuje se od 13. kolovoza 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 13. lipnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf.

Zajednički program FAO/WHO za standarde hrane, Komisija za Codex Alimentarius. Dodatak III. Četrdeseta sjednica. Ženeva, Švicarska, 17. – 22. srpnja 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Zajednički program FAO/WHO za standarde hrane, Komisija za Codex Alimentarius. Dodatak II. Četrdeset prva sjednica. Rim, Italija, 2.–6. srpnja 2018.

(4) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

(5) Scientific support for preparing an EU position in the 49th Session of the Codex Committee on Pesticide Residues (CCPR) („Znanstvena potpora za pripremu stajališta EU-a na 49. sjednici Odbora Codexa za ostatke pesticida (CCPR)”). EFSA Journal 2017.;15(7):4929.

Scientific support for preparing an EU position in the 50th Session of the Codex Committee on Pesticide Residues (CCPR) („Znanstvena potpora za pripremu stajališta EU-a na 50. sjednici Odbora Codexa za ostatke pesticida (CCPR)”). EFSA Journal 2018.;16(7):5306.

(6) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs („Obrazloženo mišljenje o izmjeni postojećih maksimalnih razina ostataka za aklonifen u celeru korjenašu i određenom svježem začinskom bilju”). EFSA Journal 2019.;17(1):5545.

(7) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(8) Conclusion on the peer review of the pesticide risk assessment of the active substance BAS 750 F (mefentrifluconazole) („Zaključak o stručnom pregledu procjene rizika od uporabe aktivne tvari BAS 750 F (mefentriflukonazol) kao pesticida”). EFSA Journal 2018.;16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446) („Zaključak o stručnom pregledu procjene rizika od uporabe aktivne tvari Clonostachys rosea soj J1446 (odobrene Uredbom (EU) br. 540/2011 kao Gliocladium catenulatum soj J1446) kao pesticida”). EFSA Journal 2017.;15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339 („Zaključak o stručnom pregledu procjene rizika od uporabe aktivne tvari Beauveria bassiana soj PPRI 5339 kao pesticida”). EFSA Journal 2018.;16(4):5230.

(11) Izvješće o pregledu za aktivnu tvar Beauveria bassiana soj PPRI 5339 (SANTE/11265/2018).

(12) Uredba Komisije (EU) 2019/89 оd 18. siječnja 2019. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bromadiolon, etofenproks, paklobutrazol i penkonazol u ili na određenim proizvodima (SL L 22, 24.1.2019., str. 13.).